b'\n_START_ARTICLE_\nAustralijos tarptautin\xc4\x97 automobili\xc5\xb3 paroda\n_START_PARAGRAPH_\nAustralijos tarptautin\xc4\x97 automobili\xc5\xb3 paroda (angl. Australian International Motor Show (AIMS))\xc2\xa0\xe2\x80\x93 kasmetin\xc4\x97 automobili\xc5\xb3 paroda, vykstanti Australijoje, Sidn\xc4\x97jaus arba Melburno mieste. Iki 2010\xc2\xa0m. Sidn\xc4\x97juje vykusios parodos abu miestai reng\xc4\x97 atskiras kasmetines parodas. Melburno renginys vadinosi Melburno tarptautin\xc4\x97 automobili\xc5\xb3 paroda, tuo tarpu Sidn\xc4\x97jaus\xc2\xa0\xe2\x80\x93 Australijos tarptautin\xc4\x97 automobili\xc5\xb3 paroda (iki 2004\xc2\xa0m.\xc2\xa0\xe2\x80\x93 Sidn\xc4\x97jaus automobili\xc5\xb3 paroda).\n_START_SECTION_\nIstorija\n_START_PARAGRAPH_\nMelburno tarptautin\xc4\x97 automobili\xc5\xb3 paroda vyko nuo 1925 iki 2009\xc2\xa0m. Tai buvo ilgiausiai rengiama automobili\xc5\xb3 paroda Australijoje. Sidn\xc4\x97jaus paroda prad\xc5\xbeioje vadinosi Sidn\xc4\x97jaus automobili\xc5\xb3 paroda, bet v\xc4\x97liau priimtas Australijos tarptautin\xc4\x97s automobili\xc5\xb3 parodos (AIMS) pavadinimas._NEWLINE_AIMS buvo rengiama kasmet, Sidn\xc4\x97juje iki 2008\xc2\xa0m., kai d\xc4\x97l pasaulin\xc4\x97s finans\xc5\xb3 kriz\xc4\x97s ir menko lankomumo 2008 metais buvo nutraukta 2009\xc2\xa0m. paroda. Dar iki 2008\xc2\xa0m. parodos Sidn\xc4\x97juje, AIMS organizuotojas Federal Chamber of Automotive Industries (FCAI) ir Melburno tarptautin\xc4\x97s automobili\xc5\xb3 parodos organizuotojas Victorian Automobile Chamber of Commerce (VACC) nutar\xc4\x97 apsvarstyti galim\xc4\x85 abiej\xc5\xb3 parod\xc5\xb3 sujungim\xc4\x85. 2009\xc2\xa0m. vasario 3 d. buvo prane\xc5\xa1ta, kad nutarta sujungti FCAI ir VACC \xc4\xaf bendr\xc4\x85 \xc4\xafmon\xc4\x99, organizuosian\xc4\x8di\xc4\x85 kasmetin\xc4\x99 automobili\xc5\xb3 parod\xc4\x85, kas dveji metai vyksian\xc4\x8di\xc4\x85 viename i\xc5\xa1 Melburno ar Sidn\xc4\x97jaus miest\xc5\xb3, pradedant 2010 metais.\n_START_SECTION_\nSidn\xc4\x97jus\n_START_PARAGRAPH_\nSidn\xc4\x97jaus automobili\xc5\xb3 paroda (angl. Sydney Motor Show) nuo 1987\xc2\xa0m. vyko Sydney Showground aik\xc5\xa1t\xc4\x97je, Moore Park parke. 1988\xc2\xa0m. parodos vieta buvo perkelta \xc4\xaf prie Darlingo \xc4\xaflankos \xc4\xafsik\xc5\xabrus\xc4\xaf Sidn\xc4\x97jaus parod\xc5\xb3 ir konferencij\xc5\xb3 centr\xc4\x85.\n_START_SECTION_\nMelburnas\n_START_PARAGRAPH_\nPirmoji Melburno automobili\xc5\xb3 paroda (angl. Melbourne Motor Show) buvo surengta 1925\xc2\xa0m. baland\xc5\xbeio 30 d. Iki 1996\xc2\xa0m. ji vyko Royal Exhibition Building pastate, v\xc4\x97liau buvo perkelta \xc4\xaf Melburno parod\xc5\xb3 centro kompleks\xc4\x85 Sautbanke. Paskutin\xc4\xaf kart\xc4\x85 surengta 2009\xc2\xa0m. ir vadinosi Melburno tarptautine automobili\xc5\xb3 paroda.\n_START_SECTION_\n2012\n_START_PARAGRAPH_\n2012\xc2\xa0m. paroda vyko spalio 19\xe2\x80\x9328 d. Sidn\xc4\x97jaus parod\xc5\xb3 ir konferencij\xc5\xb3 centre. Buvo pristatyta 400 automobili\xc5\xb3.'